Американци излязоха на улиците да празнуват победата на Байдън В американски градове започнаха улични веселия , след като водещи американски медии обявиха Джо Байдън за победител в президентските избори в САЩ , предадоха Ройтерс и ДПА . В Ню Йорк хората се веселят по улиците , танцуват , размахват американски знамена , надуват клаксони и удрят по тенджери . В столицата Вашингтон стотици души се стекоха пред Белия дом , танцувайки , пеейки и свирейки на музикални инструменти , а преминаващи коли надуваха клаксоните си . В далечината се чуват звуци на фойерверки . Силни викове на радост отекнаха в хотела , където са отседнали сътрудниците на Байдън . " Струваше си всяка минута " от чакането , каза един от тях . По улиците на Филаделфия хората празнуват под музикални съпроводи . В Атланта новината за изборната победа на Байдън беше посрещната с викове , радостни възгласи и фойерверки . В Маями привърженици на Байдън започнаха да се събират край прочутата Фрийдъм Тауър , където изразиха радостта си от победата на демократа , обявена от медиите , макар да не са преброени 100 % от бюлетините в 5 - те ключови щата - Невада , Пенсилвания , Джорджия , Северна Каролина и Аризона .